મને ત્યાંના લોકોએ કોઈ સમાન પ્રશ્ન પૂછ્યો હોય તો તે હતો, ‘ઈન્ડિયામાં ગાયો રસ્તા પર ફરતી હોય ?’ તો કોઈકને કુતૂહલ હતું કે ‘ગાય એટલી પવિત્ર છે કે રસ્તા પર ગાડી રોકીને તમારે એને પસાર થવા દેવી પડે ?’ ગાયોનું આમતેમ ફરવું આપણા માટે એટલું સ્વાભાવિક છે કે આ ઘટના બીજાઓ માટે આટલી અસમાન્ય હશે એનો આપણને વિચાર જ ન આવે. બીજો એક અનુભવ એ થયો કે કોઈના ઘરે જાઓ તો ‘શું પીશો ?’ એમ પૂછવામાં આવે ને આપણી મરજી મુજબ ચા, કોફી કે જ્યુસ મળે. જમવાના સમયે પહોંચ્યા હો તો જરૂરી નથી કે તમને સાથે જમવાનું કહે. હું એક વખત બપોરે કોઈના ઘરે મળવા ગઈ હતી. મારા યજમાને જમવાનું શરૂ કરતાં મને પૂછ્યું : ‘બ્રેડ ખાઈશ ?’ એક ભારતીય અને ગુજરાતી વ્યક્તિથી કોઈ ‘ખાઈશ ?’ પૂછે તો હા કેમ પડાય ? ભૂખ લાગી હતી છતાં મેં ના પાડી. પેલા લોકો તો જમવા લાગ્યા. પછી અમારો બહાર ફરવા જવાનો કાર્યક્રમ ઘડાયો અને હું છેક મોડી સાંજ સુધી ભૂખી રહી ! આ અનુભવ પછી ભૂખ કે તરસ લાગી હોય અને કોઈ ખાવા-પીવાનું પૂછે તો તરત હા પાડી દેતી.